**ELŐTERJESZTÉS KÍSÉRŐLAP**

**E-szám: 5/2018.**

**Tárgy: Beszámoló a főépítész 2017. évi tevékenységéről**

**Előterjesztő neve:** Györgyi Zoltán főépítész

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2018. január 17.**

**jegyző**

***Az előterjesztés kiküldhető – nem küldhető ki.***

**Nagykovácsi, 2018. január 17.**

 **polgármester**

**Tisztelt Képviselő-testület!**

A főépítész, ezen belül a települési főépítész tevékenységét - az Építési és a Területfejlesztési Törvényekben meghatározottak szerint - a főépítészi tevékenységről szóló 190/2009. (IX.15.) Kormányrendelet szabályozza. Településünkön 2003. óta van főépítész. Nagykovácsi méretéből, jellegéből adódóan a főépítész a Kormányrendeletben részletezett feladatain túl foglakozik az önkormányzat beruházásaival, részt vesz a beruházási pályázatok kidolgozásában, előkészíti az ingatlanvagyon hasznosítására vonatkozó döntéseket.

Amint az Önök számára is ismert és a helyi és a közösségi médiában is sok szó esett róla, az elmúlt évben a településrendezés tárgykörében a legfontosabb esemény, a sikeres közösségi tervezéssel elkészített Településképi Arculati Kézikönyv, a TAK volt. A TAK elkészítésekor, a helyi és az országos előírásoknak megfelelően biztosítottuk a szükséges társadalmasítást, sőt közösségi tervezés keretében összesen négy alkalommal volt ún. mediációs lakossági egyeztetés. Az arculati kézikönyvet a Képviselő-testület szeptemberben fogadta el. Nagykovácsi Településképi Arculati Kézikönyve, a lakosság széles rétegeinek bevonásával készült, értékes és tartalmas dokumentáció lett, ami hasznos iránymutatást ad mostani és leendő lakosaink számára. A dokumentum kiérdemelte Füleky Zsolt, a Miniszterelnökség építészeti és építésügyi helyettes államtitkárának dicséretét is. A TAK jó alapja lett a Településképi Rendeletünknek is, ami a decemberi ülésen került megalkotásra.

A települési főépítész a feladatai közül a települési önkormányzati feladatokkal kapcsolatos döntések előkészítése, a települési önkormányzat településszerkezeti tervének, helyi építési szabályzatának, települési arculati kézikönyvének és településképi rendeletének elkészítésével, felülvizsgálatával összefüggő feladatok ellátása tárgykörében az alábbi tevékenységeket végezte:

* Nagykovácsi Településképi Arculati Kézikönyve (TAK) megalkotásának előkészítése, a társadalmi és partnerségi véleményeztetés folyamatának szervezése, irányítása, a készítés nyilvánosságának biztosítása, államigazgatási egyeztetés, véleményeztetés, a döntés előkészítése;
* A Településképvédelmi Rendelet (TKR) megalkotásának előkészítése, a társadalmi és partnerségi véleményeztetés folyamatának szervezése, irányítása, a készítés nyilvánosságának biztosítása, államigazgatási egyeztetés, véleményeztetés, a döntés előkészítése;
* A TKR megalkotását követően a HÉSz módosító rendeletének előkészítése, a társadalmi és partnerségi véleményeztetés folyamatának szervezése, irányítása, a készítés nyilvánosságának biztosítása, államigazgatási egyeztetés, véleményeztetés, a döntés előkészítése;
* A HÉSz Amerikai Iskola 920/117 hrsz területe és a 0126/1 hrsz földút közötti területre történő módosításának előkészítése, a társadalmi és partnerségi véleményeztetés folyamatának szervezése, irányítása, a készítés nyilvánosságának biztosítása, államigazgatási egyeztetés, véleményeztetés, a döntés előkészítése.
* Partnerségi véleményezési szakaszban van a HÉSZ állami főépítészi eljárásban történő módosítása, amelynek előkészítése, előzetes állami főépítészi egyeztetése már lezajlott.

A főépítész az épített környezet tárgykörében az alábbi tevékenységeket végezte:

A főépítész által működtetett tervtanács munkájában jelentős változást hozott a 2016-os év, hiszen a 300 m2-nél kisebb lakóépületek tekintetében életbe lépő un. egyszerű bejelentési eljárás keretében tervtanácsi véleményezésnek és ez alapján a Településképi Vélemény kiadásának nincs helye. A tervtanácsi ülések száma 3 alkalomra, a véleményezett tervek száma pedig 8-ra (a 2016-os mennyiség 1/3-ra) csökkent. A főépítész a szakmai konzultációról szóló rendelet előírásai szerint 12 véleményt, állásfoglalást és 14 lakossági tájékoztatást adott ki.

Önkormányzati vagyongazdálkodás tárgykörében folytatott munkák.

Önkormányzati ingatlanok fejlesztésének, rendezésének, testületi előkészítése, földmérési munkák elkészíttetése, kormányhivatali és földhivatali eljárások lebonyolítása. Az év folyamán, e tárgykörben többször visszatérő téma volt a Vértes utcai önkormányzati tulajdonú telkek hasznosítási lehetőségeinek vizsgálata.

Önkormányzati fejlesztésekkel kapcsolatos tevékenységek.

Az ősz folyamán – pályázati finanszírozásban – valósult meg a Nagyszénás utcában a szabadtéri, fedett fitness park, illetve a műfüves sportpálya. Ennek műszaki előkészítése és a telepítési eljárás koordinálása is – a településmérnök kollégák lelkiismeretes közreműködésével – is a főépítész feladatát képezte.

Önkormányzat pályázatainak előkészítése, műszaki tartalmak meghatározása.

Az elmúlt évben több jelentős pályázat előkészítése is megtörtént, ezek közül kiemelendő a Rákóczi utca felújítása, a Kossuth Lajos és Erdő utcák csapadékvíz elvezetése, az orvosi rendelő felújítása, az új védőnői épület létesítése, valamint az orvosi, fogorvosi rendelők és a faluház épületeinek energetikai korszerűsítése. Sikerként könyvelhetjük el, hogy a Rákóczi utca felújítására közel 150 millió forint, az orvosi rendelő épületének korszerűsítésére 30 millió forint támogatást nyertünk. Eredményes volt a főtéren álló világháborús emlékmű felújítási pályázata 1 millió forint támogatással.

A főépítész az elmúlt év során 77 főszámos és 115 alszámos ügyiratot kezelt, 20 Képviselő-testületi előterjesztést készített és aktívan vett részt a közmeghallgatáson.

A beszámoló elfogadásáról szóló döntés meghozatalához a Képviselő-testület egyszerű többsége szükséges.

Nagykovácsi, 2018. január 17.

 Györgyi Zoltán

 főépítész

**Határozati javaslat**

**Tárgy: Beszámoló a főépítész 2017. évi tevékenységéről**

Nagykovácsi Nagyközség Önkormányzatának Képviselő-testülete úgy dönt, hogy Nagykovácsi Nagyközség főépítészének 2017. évi tevékenységéről szóló beszámolóját elfogadja.

**Határidő**: azonnal

**Felelős**: jegyző, polgármester